**EMLÉKEZTETŐ**

**Tehetséggondozási Tanács ülése**

**Időpont:** 2018. november 5. 13:00

**Helyszín:** Tanári Klub (Szerb u. 21-23. I. emelet)

**Jelen vannak:** Zentai László, Nagy Marianna, Horváth Zsuzsanna, Nagy Balázs, Kozsik Tamás, Dombi Ákos, Nagy Tamás, Keleti Adél, Sik Domonkos, Bárcziné Lenkai Nóra, Csonka Diána, Szobota András, Milánkovich András, Varga Katalin, Lénárt Krisztina, Megyesi Janka

Zentai László rektorhelyettes úr köszönti a megjelenteket, megállapítja, hogy a tanács határozatképes majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. A Tehetséggondozási Tanács ügyrendjének módosítási javaslata

Előterjesztő: Dr. Zentai László

Lénárt Krisztina ismerteti az SzMSz változásai nyomán elkészített és előzetesen átküldött ügyrend javaslatot, felhívja a figyelmet a tervezett módosításokra, amelyeket a Testület megvitat. Felolvassa Dr. Horváth László levelét az 1.§ (2) c) ponttal kapcsolatban, amelyben a következő szövegezést javasolja: “az Egyetemi Hallgatói Önkormányzat által szakkollégiumokból delegált *helyi, önkormányzati vezetők*,…”. A javaslatot a Testület elveti, és az alábbi szövegezést hagyja jóvá az említett pontban:

“8 fő hallgatói képviselő:

* a szakkollégiumok által delegált egy-egy fő,
* az EDÖK által delegált egy doktorandusz,
* valamint az Egyetemi Hallgatói Önkormányzat által delegált két fő.”

További elfogadott módosítások:

1.§ (2) e) A Tehetséggondozási Tanács munkájában tanácskozási joggal részt vesz az 1.§ (1) bekezdésben megjelölt rektorhelyettesen kívül az oktatási *és/vagy* a tudományos ügyekért felelős rektorhelyettes,…”

A 4.§-nak egy új, (6) pontja született: “Sürgős esetekben a Testület elnöke levélszavazást rendelhet el.”

Az utolsó § számozása hibás volt, a javítás szerint ez a 6.§: “Jelen ügyrend elfogadása napján, 2018.11.05. napján lép hatályba.”

Lenkai Nóra és Dombi Ákos érdeklődik a BDPK és a GTI szavazati jogáról a Testület ülésein. Zentai László válasza: a GTI képviseletét, szavazati jogát az egyetemi bizottságokban az egyetemi SzMSz rendezi, a BDPK-ra pedig az SzMSz elkészülése és elfogadása alapján vonatkozhat majd a szavazati jog.

1. A Tehetséggondozási Alap 2019. évi költségvetési tervei

Előterjesztő: Lénárt Krisztina

A tervezet kiosztása után Lénárt Krisztina részletezi a személyi és dologi költségeket, előrevetítve a 8. napirendi pontot, a Pro Ingenio Díj bíráló bizottságának emelésre tett javaslatát. Javasolja az Utazási pályázat keretösszegének növelését,

1. Beszámoló az NTP pályázatból finanszírozott TDK képzésekről és a jövőre vonatkozó tervekről

Előterjesztő: Megyesi Janka

Megyesi Janka összegzi a TDK szakmai napról történt egyeztetéseket (a Karok önállóan rendeznek tájékoztató napot), majd beszámol a TDK felkészítő képzések népszerűsítésének módjairól és azok sikerességéről. Felsorolja az októberben lezajlott képzéseket és ismerteti az összesített karonkénti jelentkezési, illetve résztvevői arányokat. Beszámol a jövő évi tervekről: január-februárra tervezett OTDK felkészítő tréningek, több angol nyelvű képzés a nagy érdeklődésre való tekintettel, liftbeszéd workshop, valamint a következő TDK felkészülési időszakban tartott képzések kiterjesztése és *Kutatást segítő képzések* néven való népszerűsítése. Elhangzik egy rövid összefoglaló az OTO ELTEfeszten történt toborzó tevékenységéről is.

Nagy Balázs szerint az OTDK felkészítő tréningeket inkább február-márciusra kellene ütemezni.

1. Beszámoló a 2016. évi Multidiszciplináris pályázatokról – benyújtott beszámolók értékelése, hosszabbítások

Előterjesztő: Lénárt Krisztina

Lénárt Krisztina tájékoztatja a Testületet arról, hogy Munkácsy Béla (TTK) és Hammer Ferenc (BTK) már benyújtották a beszámolókat, Olay Csabának (BTK) viszont gondjai támadtak az anyaga összeállításával a kari gazdasági iroda kapacitáshiánya miatt. Takács Ádám (BTK) maradványösszegeket szeretne felhasználni, ezért december 31-ig küldi a beszámolót, Papp Richárd és Tesfay Sába (TáTK), Hajdu Tamás (TTK), és Váradi Balázs (TáTK) 2018. októberig kértek hosszabbítást, Török Zsolt (IK) pedig 2019. márciusig.

1. Külügyi pályázat került kiírásra a Nemzetközi Stratégiai Irodával közösen – részletek

Előterjesztő: Lénárt Krisztina

A pályázati kiírás kiosztása után Lénárt Krisztina jelzi, hogy a Nemzeti Stratégiai Irodához kell benyújtani a pályázatokat. Sajnálatát fejezi ki, hogy a kiírás szerint a határidő az ülés napja. Dombi Ákos érdeklődik, hogy megvalósulhat-e a pályázat májusban. Lénárt Krisztina válasza: a kötelezettségek lekönyvelését még ebben az évben szerette volna a másik Iroda, ezért volt rövid a pályázatra kijelölt idő, a Külügyi pályázat a jövő évi tervben szintén szerepel. Remélhetőleg jövőre korábban is el lehet majd kezdeni szervezni az utakat, meghívásokat.

1. A 2017/18. évi ÚNKP eredményei, 2018/19. évi ÚNKP ösztöndíjasok számokban

Előterjesztő: Lénárt Krisztina

Lénárt Krisztina felhívja a figyelmet a Léhi Krisztina által küldött összefoglaló táblázatra a 2017/18. évi ÚNKP eredményeiről. Felkéri Nagy Mariannát, hogy ismertesse a „Tehetséggel fel!” kiírásával kapcsolatos, általa tapasztalt problémákat. Nagy Marianna elmondja, hogy előfordult, hogy csak az ösztöndíj Támogató általi odaítélése után szembesülnek az oktatók azzal, hogy a középiskolás pályázók megoldhatatlan feladatokat vállalnak, amikhez témavezetőt is nehéz biztosítani. A pályázataik sikeressége így kétséges, ami az Egyetemmel és a hallgatókkal szemben is méltánytalan. Kérdezi, hogy a többi Karon volt-e hasonló tapasztalat, illetve a kari képviselők véleményét kéri. Nagy Balázs jelzi, hogy a BTK-n is előfordult ilyen eset. Sik Domonkos szerint kellene valami kontroll ezeknél a pályázatoknál is. Zentai László felveti, hogy megadhatnának két témát is a pályázók, így a Karok választhatnának. Nagy Marianna felveti, hogy csak a TDT elnökkel előzetesen egyeztetett témára lehessen támogatást kapni, valamint a Karok állítsanak ki befogadó nyilatkozatot. Zentai László javasolja, hogy a kiírásban szerepeljenek kari email-címek témaegyeztetés céljából, valamint tartalmazzon egy nyomtatványmintát is befogadó nyilatkozatra. Jelzi, hogy a fenti felvetések megfontolását egy feljegyzésben fogjuk kérni a Támogatótól.

Nagy Balázs érdeklődik a dologi keretről. Lénárt Krisztina tájékoztatja, hogy még nincs róla pontos információ, valószínűleg november közepén érkezik meg az összeg, és a konzultációs díj is ebből kerül kifizetésre. Nagy Marianna kérdezi, hogy a maradványösszegeket mire lehet majd elkölteni, kap-e dologi keretet az a pályázó is, aki nem kért, illetve elköltheti-e azt az összeget az Egyetem. Lénárt Krisztina jelzi, hogy inkább jövőre lehet számítani a nem igényelt dologi keretekre, és a KGH tájékoztatást fog nyújtani arról, hogy mire lehet elkölteni.

1. Kibővültek a Tehetséggondozási Tanácsról szóló információk az angol nyelvű egyetemi honlapon

Előterjesztő: Megyesi Janka

Megyesi Janka ismerteti az augusztusban elkészült angol nyelvű honlap tartalmát. Tervben van az ELTEfeszten tartott PPT előadás lefordítása is. A témával kapcsolatban Kozsik Tamás felveti egy OTDK regisztrációhoz készített angol nyelvű tájékoztató szükségességét, ez az OTDT titkárság feladata lenne, ezért Lénárt Krisztina ígéri, hogy továbbítani fogják ezt a kérést.

1. Pro Ingenio bizottság javaslata a díjak összegének emeléséről

Előterjesztő: Lénárt Krisztina

Lénárt Krisztina tájékoztatja a Testületet a díjak utalásának késéséről. Beszámol arról, hogy a Bíráló Bizottság egy feljegyzésben a nívódíj 500.000 Ft-ra történő emelésére tett javaslatot, amelyet az Egyetem rektora is támogat. A Pro Ingenio díjak emelését a Rektor és a Kancellár közösen határozhatják meg. Szavazásra bocsátja, hogy a Pro Ingenio Elismerő Oklevélhez járó összeg emelésére tegyen javaslatot a Tanács: 100.000 Ft-ról 250.000 Ft-ra. Az emelési javaslatot a Testület egyhangúlag elfogadja.

1. Multidiszciplináris kutatási projektek hallgatóknak - projektötlet

Előterjesztő: Lénárt Krisztina

Lénárt Krisztina felkéri Nagy Mariannát, hogy ismertesse az ötletét. Nagy Marianna kifejti, hogy olyan multidiszciplináris kutatásra gondolt, amelyben különböző Karok hallgatói működnének együtt egy témát több tudományág felől megközelítve. Nagy Balázs jelzi, hogy a projekt pénzügyi megvalósítása problémás lehet. Nagy Marianna azt javasolja, hogy inkább a projektek koordinációjában kellene segítséget nyújtani a hallgatóknak. Varga Katalin kifejezi egyetértését és támogatását a projektötlettel kapcsolatban, valamint felveti, hogy lehetnének központi témakiírások és saját témák is.

1. A következő félévi tanácsülés időpontja

Lénárt Krisztina kihirdeti, hogy a jövő félévi tanácsülés időpontja: 2019. május 27. 13:00 óra.

1. Egyebek – A 2018. évi Utazási pályázatok

Előterjesztő: Lénárt Krisztina

Lénárt Krisztina ismerteti a tavaszi és az őszi pályázatban támogatottak számát és a támogatások összesített értékét. A tavaszi pályázatban 119 beadvány nyert el támogatást összesen 7 640 390 Ft értékben (az igény 13 745 024 Ft volt), az őszi pályázatban 103 beadvány összesen 6 482 160 Ft értékben (az igény 12 178 656 Ft volt). Lénárt Krisztina jelzi, hogy Nagy Balázs javasolt egy újabb, februári időpontot is a pályázat kiírására, de mivel az őszi és a tavaszi együtt lefedi az egész évet, ez nem feltétlenül szükséges.

Egyéb napirendi pont, kérdés, hozzászólás nincs, ezért Zentai László az ülést berekeszti.